Efterårets første større blæsevejr rammer i aften og i nat dele af Danmark. Prognoserne peger på, at den nordjyske vestkyst bliver hårdest ramt.

Det er en god idé at få sat havemøbler, trampoliner og andre løse genstande inden allerede nu. Efterårets første større blæsevejr rammer nemlig især den nordjyske vestkyst i aften, skriver TV 2 Vejret . Fra sidst på aftenen kan man på strækningen fra Thyborøn til Skagen få vindstød af stormstyrke, mens den gennemsnitlige vind typisk vil være en hård kuling fra vest. Vinden vil være jævnt tiltagende hen over dagen, men det er først fra omkring kl. 18, at de første vindstød af stormende kuling rammer Nordvestjylland sammen med spredte regnbyger, og omkring midnat kulminerer blæsevejret med vindstød op til stormstyrke langs kysten ud mod Jammerbugten og den nordlige del af vestkysten.